UDTALELSE FRA KOMMISSIONEN

om et udkast til Det Europæiske Råds afgørelse om at undersøge den foreslåede ændring af traktaterne vedrørende tilføjelsen af en protokol om anvendelsen af Den Europæiske Unions charter om grundlæggende rettigheder i Den Tjekkiske Republik

EUROPA-KOMMISSIONEN HAR —

under henvisning til traktaten om Den Europæiske Union, særlig artikel 48, stk. 3, og

ud fra følgende betragtninger:

(1) På Det Europæiske Råds møde den 29. og 30. oktober 2009 enedes stats‑ og regeringslederne under hensyntagen til Den Tjekkiske Republiks holdning om, at traktaterne på tidspunktet for indgåelsen af den næste tiltrædelsestraktat skulle ændres ved, at en protokol om anvendelsen af Den Europæiske Unions charter om grundlæggende rettigheder i Den Tjekkiske Republik knyttes som bilag til traktaten om Den Europæiske Union (TEU) og traktaten om Den Europæiske Unions funktionsmåde (TEUF). Protokollen skal indeholde bestemmelser om, at protokol nr. 30 om anvendelsen af Den Europæiske Unions charter om grundlæggende rettigheder i Polen og i Det Forenede Kongerige også finder anvendelse i Den Tjekkiske Republik. I den forbindelse mindede Det Europæiske Råd om, at Lissabontraktatens ikrafttræden krævede, at alle 27 medlemsstater havde ratificeret den i henhold til deres respektive forfatningsmæssige krav, og det gentog, at det var fast besluttet på, at traktaten skulle træde i kraft ved udgangen af 2009. Efter at Den Tjekkiske Republik havde ratificeret Lissabontraktaten den 13. november 2009, trådte den i kraft den 1. december 2009.

(2) Den 5. september 2011 forelagde den tjekkiske regering i henhold til artikel 48, stk. 2, i TEU Rådet et forslag om ændring af traktaterne vedrørende tilføjelsen af en protokol om anvendelsen af Den Europæiske Unions charter om grundlæggende rettigheder i Den Tjekkiske Republik.

(3) Formanden for Det Europæiske Råd skrev den 25. oktober 2011 til Kommissionen og bad den om at afgive udtalelse om forslaget.

(4) I henhold til artikel 6, stk. 1, første afsnit, i TEU har Den Europæiske Unions charter om grundlæggende rettigheder samme juridiske værdi som traktaterne. I artikel 6, stk. 1, andet afsnit, i TEU præciseres det, at chartret ikke på nogen måde udvider Unionens beføjelser som fastsat i traktaterne. I henhold til chartrets præambel bekræfter chartret under hensyn til Unionens kompetencer og opgaver samt nærheds­princippet de rettigheder, der bl.a. følger af medlemsstaternes fælles forfatnings­mæssige traditioner og internationale forpligtelser, den europæiske konvention til beskyttelse af menneskerettigheder og grundlæggende frihedsrettig­heder, de socialpagter, som Unionen og Europarådet har vedtaget, samt Den Europæiske Unions Domstols og Den Europæiske Menneskerettighedsdomstols retspraksis. Det sigter mod at styrke beskyttelsen af de grundlæggende rettigheder ved at gøre disse rettigheder mere synlige. I henhold til artikel 51, stk. 1, i chartret er dets bestemmelser "rettet til Unionens institutioner, organer, kontorer og agenturer under iagttagelse af nærhedsprincippet samt til medlemsstaterne, dog kun når de gennemfører EU-retten".

(5) I artikel 1, stk. 1, i protokol nr. 30 fastsættes det, at chartret ikke giver øget kompetence til Den Europæiske Unions Domstol eller til nogen domstol i de medlemsstater, som protokol nr. 30 finder anvendelse i, til at træffe kendelse om, at disse medlemsstaters love og administrative bestemmelser, praksis eller foranstalt­ninger er i modstrid med de grundlæggende rettigheder, friheder og principper, som chartret bekræfter. I henhold til artikel 1, stk. 2, i protokol nr. 30 fastslås det udtrykkeligt, at chartrets afsnit IV på ingen måde skaber rettigheder, der kan håndhæves juridisk i Polen eller i Det Forenede Kongerige, medmindre Polen eller Det Forenede Kongerige har sådanne rettigheder i deres nationale lovgivning. Derudover fastsættes det i artikel 2 i protokol nr. 30, at såfremt en bestemmelse i chartret henviser til national lovgivning og praksis, finder den kun anvendelse i Polen og Det Forenede Kongerige, for så vidt de rettigheder og principper, den indeholder, er anerkendt i henholdsvis Polens og Det Forenede Kongeriges lovgivning eller praksis.

(6) Protokol nr. 30 berører ikke Polens og Det Forenede Kongeriges andre forpligtelser i henhold til traktaten om Den Europæiske Union, særlig artikel 6, stk. 3, traktaten om Den Europæiske Unions funktionsmåde og Unionens lovgivning i almindelighed. Det skal i den forbindelse bemærkes, at chartret kun bekræfter de rettigheder, friheder og principper, der anerkendes i Unionen, og gør disse rettigheder mere synlige. Formålet med protokol nr. 30 er at tydeliggøre anvendelsen af chartret i forbindelse med disse medlemsstaters love og administrative foranstaltninger og dets juridiske håndhævelse i disse medlemsstater.

(7) Kommissionen bemærker, at aftalen mellem stats‑ og regeringslederne om en ændring af traktaterne vedrørende tilføjelsen af en protokol om anvendelsen af Den Europæiske Unions charter om grundlæggende rettigheder i Den Tjekkiske Republik er blevet opnået på en særlig baggrund —

AFGIVET POSITIV UDTALELSE

om et udkast til Det Europæiske Råds afgørelse om at undersøge den foreslåede ændring af traktaterne vedrørende tilføjelsen af en protokol om anvendelsen af Den Europæiske Unions charter om grundlæggende rettigheder i Den Tjekkiske Republik.

Denne udtalelse er rettet til Det Europæiske Råd.